SKRIFTLIG FORESPØRGSEL E-0708/00

af Hiltrud Breyer (Verts/ALE) til Kommissionen

(17. marts 2000)

Om: Udpegelse af Donau-engene som beskyttet område i overensstemmelse med habitatdirektivet

Ifølge artikler i pressen vil den bayerske delstatsregering først træffe afgørelse om udpegelsen af Donau-engene mellem Straubing og Vilshofen som beskyttet område i overensstemmelse med habitatdirektivet, når spørgsmålet om, hvorvidt og hvordan Donau skal udvides, er afklaret. Ifølge EF-Domstolen må imidlertid kun naturbeskyttelseskriterier (og ikke økonomiske kriterier) lægges til grund for afgørelser om, hvorvidt og inden for hvilke grænser et område kan fastlægges som beskyttet område.

1. Er Kommissionen informeret om den bayerske delstatsregerings kritisable fremgangsmåde?

2. Er Kommissionen enig i, at Donau-engene mellem Straubing og Vilshofen omgående bør udpeges til beskyttet område i overensstemmelse med EF's fuglebeskyttelsesdirektiv og Habitatdirektivet?

3. Er Kommissionen bekendt med, at afgørelsen om udvidelsen af Donau skal træffes endnu i år efter afslutningen af de udvidede undersøgelser, der nu er ved at blive foretaget?

4. Er Kommissionen klar over, at tre af de fire forskellige muligheder for at udvide Donau (variant B, C og D), der nu undersøges, vil ødelægge hhv. betydeligt forringe det faktisk beskyttede område Donau-engene?

5. Er Kommissionen klar over, at det ifølge to nye undersøgelser med den miljøvenlige og mindre bekostelige variant A vil være muligt at opnå losningsdybder, der er sammenlignelige med dem ved det centrale Rhinen og i Wachau (med en næsten gennemgående sejlrendebredde på 70 m)?

Svar afgivet på Kommissionens vegne af Margot Wallström

(17. april 2000)

1. og 2. Der er opstået betydelige forsinkelser i Tysklands, herunder Bayerns, udpegning af særligt beskyttede områder i henhold til Rådets direktiv79/409/EØF af 2. april 1979 om beskyttelse af vilde fugle(1) og forslaget til lokaliteter af fællesskabsbetydning i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2). Kommissionen har derfor indledt overtrædelsesprocedurer mod Tyskland med hensyn til korrekt gennemførelse af de to direktiver. I det første tilfælde er der ved at blive udarbejdet en begæring til Domstolen, og i det andet tilfælde er sagen allerede forelagt for Domstolen, og der ventes på en afgørelse.

Kommissionen er endvidere opmærksom på det pågældende områdes høje værdi for naturbevaring, inklusive beskyttelse af vilde fugle, som del af det vigtige fugleområde (IBA) Donautal: Regensburg Vilshofen. Dette IBA er derfor blevet fremhævet i den begrundede udtalelse, som Kommissionen sendte til de tyske myndigheder med hensyn til deres undladelse af at gennemføre direktiv 79/409/EØF korrekt. Kommissionen er også opmærksom på den fremragende Natura 2000-værdi under habitatdirektivet 92/43/EØF af lokaliteten Donau-engene mellem Geisling og Vilshofen. Oplysningerne om at lokaliteten er af særlig betydning for den prioriterede naturtype alluviale skove og en række ikke-prioriterede fiskearter i Donau understøttes af videnskabelige undersøgelser.

3. - 5. Kommissionen har ikke de oplysninger, som det ærede medlem henviser til, og er derfor ikke i stand til at kommentere dette spørgsmål yderligere. Kommissionen er af den opfattelse, at når Domstolen har truffet sin afgørelse, bliver Tyskland forpligtet til at træffe de fornødne foranstaltninger til at efterkomme afgørelsen. Dette omfatter overholdelse af procedurerne i forbindelse med projekter, der kan får væsentlig indflydelse på det pågældende område.

(1) EFT L 103 af 25.4.1979.

(2) EFT L 206 af 22.7.1992.